प्रगतिवादी निश्ठा, प्रगतिवाद आंगर, उंदे कोल मता चिर नेईं टिकी सकी ते ओ प्रयोगवाद कोला प्रभावत होए लगदे न। जंदू 1947 ई० च महान् क्रांतिकारी का० धन्वन्तरि जम्मू परतोए तां ओ कामरेड़े दे स्टीडी सर्कल बी लैंदे हे इत्थें प्रगतिशील अंदोलन दी धारा च मते नौजवन बुद्धीजीवी स्यासी लीडर ते समाजक कार्यकर्ता प्रेरित होई शामल होई गे, जिंदे च इक खंदे-पींदे बड्डजे घरै दा बांका गभरू ‘केहरो’ मधुकर बी हा ते जेह्‌डा उसलै कालजा च पढ़दे हिन्दी च कविता लिखदा हा। सनताली दी उथल-पुथल सत्ता परिवर्तन कारण नमीं चेतना दे उस दौर च ‘मधुकर’ होरें अपनी भाशा राहें गै साहित्यक क्रांति दे खेतर च गैं पुट्टी ते डोगरें ते उंदे समाज प्रति कविता दी विधा गी गै अपनाई मलाह्‌जे तारे। उनें अपनी रचनाएं गी पढ़ी-सुनाई डोगरी साहित्य प्रति लोकें च गौह् जगाया ते अपनी संस्कृति लोक बरताऽ बारै सोह्‌गा कीता। उंदी कविताएं च लोकें दे मसले, समाज दे मसले, उंदे आपसी रिशते/सरबंध, हिंदोस्तानी राज वर्ग व्यवस्था ते राजनीतक रूप-सरूप दी पैनी गूढ़ी-डूह्‌गी नजरें ने सत्कारें गेदे न।